Félpályás gól is esett a legfontosabb pólómeccsen
MTI2016.05.28. 20:03
Ötödik mérkőzésén győzött a Szolnok az Eger ellen a döntőben, így címét megvédve ismét megnyerte a férfi vízilabda-bajnokságot.
A Szolnok hazai közönség előtt 10-8-ra nyert az Eger ellen.
A házigazdák már az első negyedben háromgólos előnyre tettek szert (4-1), a nagyszünetig 4-2-re szépítettek ugyan az egriek, közelebb jönni azonban nem tudtak, és végül két góllal alulmaradtak a Szolnokkal szemben.
E.ON férfi ob I, döntő, 5. mérkőzés:
Szolnoki Dózsa-Közgép - ZF-Eger 10-8 (4-1, 0-1, 4-3, 2-3)
gól: Madaras 4, Varga Dé. 2, Younger, Varga Dá., Mitrovic, Aleksic 1-1, illetve Zalánki, Hosnyánszky 2-2, Bedő, Erdélyi, Biros, Hárai 1-1
A párharc végeredménye: 3-2 a Szolnok javára
Hosnyánszky Norbert ilyen lövésekkel is próbálkozott, mindhiábaForrás: MTI/Bugány János
A Szolnoki Dózsa fennállása nyolcadik elsőségét szerezte meg.
A szolnoki arénában szoros emberfogással, kölcsönösen kemény védekezéssel kezdtek a csapatok, jó darabig nem is esett gól. Aztán a kétszeres olimpiai bajnok Madaras Norbert balkeze villant meg kétszer is (2-0), majd a szintén balkezes Zalánki Gergő szépítése után az ötkarikás és világbajnoki aranyérmes Varga Dénes büntetőből volt eredményes. Még az első szünet előtt a hazaiak kanadai légiósa, Aaron Younger célzott pontosan (4-1).
A második nyolc perc a vb-aranyérmes center, Bedő Krisztián megúszásgóljával kezdődött (4-2), utána viszont kizárólag a helyzetek elpuskázásában "jeleskedtek" a felek, így a nagyszünetre kétgólnyit megőrzött előnyéből a Szolnok.
Az olimpiai és világbajnok csapatkapitány, Varga Dániel eredményes büntetőjével indult a harmadik játékrész, amire Zalánki akciógólja volt a válasz (5-3). Még közelebb zárkózhattak volna a vendégek, azonban az akciók befejezésekor rendre pontatlanok voltak, nem úgy a triplázó Madaras (6-3). Az olimpiai és világbajnok Hosnyánszky Norbert átlövésével viszont nem tudtak mit kezdeni a hazaiak (6-4). A délszláv légiósok közül a Szolnokot erősítő Stefan Mitrovic pazar találattal vétette magát észre (7-4), ám Erdélyi Balázs nem szerette volna, ha nagyon leszakad az Eger (7-5).
Ez mégis megtörtént: a negyedből egyetlen másodperc volt hátra, amikor a negyedszerre is eredményes Madaras a félpályáról leadott pattintott lövéssel vette be a bal felső sarkot (8-5).
A befejező negyedet Hosnyánszky elhajlásos bombája vezette fel, de az újraéledő egri reményeket Varga Dénes lohasztotta, aki biztos kézzel zúdította labdát a kapuba büntetőből (9-6). Két perc volt hátra, amikor a háromszoros olimpiai bajnok, utolsó bajnokiját játszó Biros Péter emberelőnyből betalált (9-7), ám ez már csak szépségtapasz volt: Milan Aleksic, illetve az egri vb-aranyérmes center, Hárai Balázs gólváltása után 10-8-ra nyert, így újra bajnok a Szolnok.
Az Eger végzett másodikként, a harmadik helyet az OSC szerezte meg, kieső pozícióban pedig a KSI zárt.
A két csapat számára még nem ért véget a 2015/16-os idény, ugyanis csütörtöktől szombatig a margitszigeti Hajós uszodában érdekeltek lesznek a Bajnokok Ligája hatos döntőjében.
A 2015/16-os bajnokság végeredménye:
3. A-Híd OSC Újbuda
4. FTC-PQS Waterpolo
5. BVSC-Wáberer Hungária-Zugló
6. ContiTech-Szeged-Diapolo
8. RacioNet-Honvéd
14. PVSK-Mecsek Fűszért
15. EBP Tatabánya
16. KSI SE
A legeredményesebb magyar vízilabdacsapatként az Újpesti TE (Bp. Dózsa, Újpesti Dózsa) 26 alkalommal szerzett bajnoki címet, a Ferencvárosi TC (Bp. Kinizsi) 21-gyel követi, míg a harmadik helyet az örökranglistán a Vasas SC (TEVA-VasasPlaket) foglalja el 18 győzelemmel. A Szolnok története nyolcadik sikerével a lajstromban a negyedik helyre jött föl.
A bajnoki elsőségek további megoszlása: OSC, BVSC 7-7, Bp. Honvéd (Domino-BHSE) 6, MUE 4, III. kerületi TVE, ZF-Eger 3-3, BUE, MAC 2-2, BSE, MAFC, Tungsram SC 1-1.
Rákaptak a szponzorok a McLaren-Renault-ra
Zak Brown szerint idő kell, hogy újra kelendő legyen a csapat, de jó úton járnak.